**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**3.α.** Για την απάντηση στο ερώτημα οι μαθητές/-τριες αναμένεται, μέσα από την κριτική ανάγνωση της ιστορικής πηγής, να αξιοποιήσουν τις κατάλληλες πληροφορίες:

* «Η οθωμανική εισβολή συνέπεσε με μια εποχή κρατικής πολυδιάσπασης (της βυζαντινής αυτοκρατορίας) και πολλοί από τους ανεξάρτητους βασιλιάδες, δεσπότες και επικυριάρχους των μικρότερων βαλκανικών ηγεμονιών δεν δίσταζαν να επικαλεστούν εξωτερική βοήθεια, για να λύσουν τις μεταξύ τους διαφορές.»
* «Μέσα στη γενική αναρχία των Βαλκανίων μονάχα οι Οθωμανοί ακολουθούσαν μια συνεπή πολιτική τακτική και μόνο αυτοί διέθεταν τη στρατιωτική ισχύ και τη στρατιωτική διοίκηση που προϋπέθετε η εφαρμογή της.»>
* «Ένα από τα μεγαλύτερα πλεονεκτήματα των Οθωμανών ήταν το σώμα των γενιτσάρων […]»

Από την ιστορική αφήγηση του σχολικού βιβλίου [Κεφάλαιο 4, 6. Οι Οθωμανοί και η ραγδαία προέλασή τους] οι μαθητές/-τριες αναμένεται να αξιοποιήσουν συνδυαστικά συναφείς ιστορικές γνώσεις. Ενδεικτικά μπορούν να αντλήσουν πληροφορίες από τα ακόλουθα αποσπάσματα:

* «Η (βυζαντινή) αυτοκρατορία ήταν σε απελπιστική κατάσταση αφού είχε ακρωτηριαστεί εδαφικά […].»
* «[…] το διοικητικό σύστημα (ήταν) σε πλήρη διάλυση»
* «Επί Μουράτ Α’ οι πόλεις της ερημωμένης Θράκης υπέκυψαν η μία μετά την άλλη […]»

Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να καταδεικνύει τους παράγοντες εκείνους στους οποίους οφείλεται η ταχεία προέλαση των Οθωμανών στα Βαλκάνια κατά τον 14ο αιώνα.

**3.β.** Για την απάντηση στο ερώτημα οι μαθητές/-τριες αναμένεται, μέσα από την κριτική ανάγνωση της ιστορικής πηγής, να αξιοποιήσουν τις κατάλληλες πληροφορίες:

* «Ένα από τα μεγαλύτερα πλεονεκτήματα των Οθωμανών ήταν το σώμα των γενιτσάρων, ο πρώτος μόνιμος στρατός της Ευρώπης. Το είχε συστήσει ο σουλτάνος μετά την κατάκτηση της Αδριανούπολης, χρησιμοποιώντας αιχμαλώτους πολέμου, και βρισκόταν κάτω από την προσωπική αρχηγία του.»

Από την ιστορική αφήγηση του σχολικού βιβλίου [Κεφάλαιο 4, 6. Οι Οθωμανοί και η ραγδαία προέλασή τους] οι μαθητές/-τριες αναμένεται να αξιοποιήσουν συνδυαστικά συναφείς ιστορικές γνώσεις, που αντλούνται από το ακόλουθο απόσπασμα:

* «[…] το σώμα των γενιτσάρων, αποτελούμενο[…] στρατιώτες στρατολογούμενους με τη βία από τους υποτελείς χριστιανικούς πληθυσμούς. Οι γενίτσαροι ανήκαν στην προσωπική υπηρεσία του σουλτάνου […].»

Μέσα από τη συνδυαστική προσέγγιση πηγής και ιστορικής αφήγησης αναμένεται να δομηθεί ένα συνθετικό κείμενο που να καταδεικνύει την προέλευση του σώματος των γενιτσάρων (από αιχμαλώτους πολέμου) και τη σημασία του για την ανάπτυξη της στρατιωτικής ισχύος των Οθωμανών (επίλεκτο σώμα, πρώτος μόνιμος στρατός, κάτω από την άμεση εποπτεία και διαχείριση του σουλτάνου).